CELEX: 32020D0964
Language: el
Date: 2020-06-26 00:00:00
Title: Απόφαση (ΕΕ) 2020/964 του Συμβουλίου της 26ης Ιουνίου 2020 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά τα πρότυπα εμπορίας που ισχύουν για τα ελαιόλαδα και τα πυρηνέλαια

6.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 214/3
               
            
         ΑΠΟΦΑΣΗ (ΕΕ) 2020/964 ΤΟΥ ΣΥΜΒΟΥΛΙΟΥ
         της 26ης Ιουνίου 2020
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά τα πρότυπα εμπορίας που ισχύουν για τα ελαιόλαδα και τα πυρηνέλαια
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Διεθνής Συμφωνία για το Ελαιόλαδο και τις Επιτραπέζιες Ελιές του 2015 («συμφωνία») υπεγράφη εξ ονόματος της Ένωσης σύμφωνα με την απόφαση (ΕΕ) 2016/1892 του Συμβουλίου (1) στις 18 Νοεμβρίου 2016 στην έδρα των Ηνωμένων Εθνών, στη Νέα Υόρκη, με την επιφύλαξη της σύναψής της σε μεταγενέστερη ημερομηνία. Η συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 αυτής.
                  
               
                     (2)
                  
                  
                     Η συμφωνία συνήφθη εξ ονόματος της Ένωσης στις 17 Μαΐου 2019 με την απόφαση (ΕΕ) 2019/848 του Συμβουλίου (2).
                  
               
                     (3)
                  
                  
                     Σύμφωνα με το άρθρο 7 παράγραφος 1 της συμφωνίας, το Συμβούλιο των Μελών του Διεθνούς Συμβουλίου Ελαίας («Συμβούλιο των Μελών») λαμβάνει αποφάσεις που τροποποιούν τα πρότυπα εμπορίας για τα ελαιόλαδα και τα πυρηνέλαια.
                  
               
                     (4)
                  
                  
                     Το Συμβούλιο των Μελών, κατά τη 111η σύνοδό του που θα διεξαχθεί από τις 29 Ιουνίου έως τις 3 Ιουλίου 2020, πρόκειται να εγκρίνει αποφάσεις οι οποίες τροποποιούν τα πρότυπα εμπορίας που ισχύουν για τα ελαιόλαδα και τα πυρηνέλαια («τροποποιητικές αποφάσεις»).
                  
               
                     (5)
                  
                  
                     Είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο πλαίσιο του Συμβουλίου των Μελών, δεδομένου ότι οι τροποποιητικές αποφάσεις παράγουν νομικά αποτελέσματα για την Ένωση όσον αφορά τις διεθνείς εμπορικές συναλλαγές με τα λοιπά μέλη του Διεθνούς Συμβουλίου Ελαίας (ΔΣΕ) και δύνανται να επηρεάσουν με καθοριστικό τρόπο το περιεχόμενο του ενωσιακού δικαίου, συγκεκριμένα όσον αφορά τα πρότυπα εμπορίας για το ελαιόλαδο που θεσπίζει η Επιτροπή σύμφωνα με το άρθρο 75 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3).
                  
               
                     (6)
                  
                  
                     Οι τροποποιητικές αποφάσεις που πρόκειται να εγκριθούν από το Συμβούλιο των Μελών αφορούν την ενσωμάτωση του δενδροδιαγράμματος αποφάσεων σχετικά με την Δ-7 στιγμαστενόλη για τα εξευγενισμένα ελαιόλαδα και τα σύνθετα ελαιόλαδα που αποτελούνται από εξευγενισμένα και παρθένα ελαιόλαδα, καθώς και την αναθεώρηση του τίτλου, των περιθωρίων πιστότητας των αριθμητικών στοιχείων και των χρωματογραφημάτων. Οι τροποποιητικές αποφάσεις συζητήθηκαν εκτενώς μεταξύ των επιστημονικών και τεχνικών εμπειρογνωμόνων της Επιτροπής και των κρατών μελών για το ελαιόλαδο Οι τροποποιητικές αποφάσεις θα συμβάλουν στη διεθνή εναρμόνιση των προτύπων του ελαιόλαδου και θα καθορίσουν το πλαίσιο που θα εξασφαλίζει ισότιμους όρους ανταγωνισμού στο εμπόριο προϊόντων του τομέα του ελαιόλαδου. Ως εκ τούτου, οι τροποποιητικές αποφάσεις θα πρέπει να υποστηριχθούν. Κατά συνέπεια, θα απαιτηθούν τροποποιήσεις του κανονισμού (ΕΟΚ) αριθ. 2568/91 της Επιτροπής (4).
                  
               
                     (7)
                  
                  
                     Εάν κατά την 111η σύνοδο του Συμβουλίου των Μελών αναβληθεί η έγκριση των τροποποιητικών αποφάσεων, λόγω αδυναμίας ορισμένων Μελών να δώσουν την έγκρισή τους, η θέση για υποστήριξη της έγκρισης των τροποποιητικών αποφάσεων θα πρέπει να ληφθεί εξ ονόματος της Ένωσης στο πλαίσιο ενδεχόμενης διαδικασίας έγκρισης από το Συμβούλιο των Μελών με ανταλλαγή επιστολών, σύμφωνα με το άρθρο 10 παράγραφος 6 της συμφωνίας. Η διαδικασία έγκρισης με ανταλλαγή επιστολών θα πρέπει να ξεκινήσει πριν από την επόμενη τακτική σύνοδο του Συμβουλίου των Μελών τον Νοέμβριο του 2020.
                  
               
                     (8)
                  
                  
                     Για την προστασία των συμφερόντων της Ένωσης, εάν η θέση που πρόκειται να ληφθεί εξ ονόματος της Ένωσης ενδέχεται να επηρεαστεί από νέες επιστημονικές ή τεχνικές πληροφορίες πριν ή κατά τη διάρκεια της 111ης συνόδου του Συμβουλίου των Μελών, οι εκπρόσωποι της Ένωσης στο Συμβούλιο των Μελών θα πρέπει να έχουν τη δυνατότητα να ζητήσουν την αναβολή έκδοσης των τροποποιητικών αποφάσεων για μεταγενέστερη σύνοδο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης, στο πλαίσιο της 111ης συνόδου του Συμβουλίου των Μελών που θα διεξαχθεί από τις 29 Ιουνίου έως τις 3 Ιουλίου 2020, ή στο πλαίσιο διαδικασίας έκδοσης αποφάσεων από το Συμβούλιο των Μελών με ανταλλαγή επιστολών που πρέπει να ξεκινήσει πριν από την επόμενη τακτική σύνοδο τον Νοέμβριο του 2020, όσον αφορά τα πρότυπα εμπορίας για τα ελαιόλαδα και τα πυρηνέλαια, είναι η υποστήριξη της έκδοσης από το Συμβούλιο των Μελών των αποφάσεων που τροποποιούν τα πρότυπα εμπορίας για τα ελαιόλαδα και τα πυρηνέλαια (5).
         
         
            Άρθρο 2
            Εάν η θέση που αναφέρεται στο άρθρο 1 ενδέχεται να επηρεαστεί από νέα επιστημονικά ή τεχνικά στοιχεία που παρουσιάζονται πριν ή κατά τη διάρκεια της 111ης συνεδρίασης του Συμβουλίου των Μελών, η Ένωση ζητά την αναβολή της έκδοσης από το Συμβούλιο των Μελών των αποφάσεων που τροποποιούν τα πρότυπα εμπορίας για τα ελαιόλαδα και τα πυρηνέλαια, έως ότου η Ένωση διαμορφώσει θέση με βάση τα νέα στοιχεία.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 26 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
         
            (2)  Απόφαση (ΕΕ) 2019/848 του Συμβουλίου, της 17ης Μαΐου 2019, σχετικά με τη σύναψη εξ ονόματος της Ευρωπαϊκής Ένωσης της Διεθνούς Συμφωνίας του 2015 για το ελαιόλαδο και τις επιτραπέζιες ελιές (ΕΕ L 139 της 27.5.2019, σ. 1).
         
            (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
         
            (4)  Κανονισμός (ΕΟΚ) αριθ. 2568/91 της Επιτροπής, της 11ης Ιουλίου 1991, σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού (ΕΕ L 248 της 5.9.1991, σ. 1).
         
            (5)  Βλέπε έγγραφο 8457/20 στον ιστότοπο http://register.consilium.europa.eu.